****

**สรุปการประชุมสภาปฏิรูปแห่งชาติ**

**ครั้งที่ ๒๒/๒๕๕๘**

**วันพุธที่ ๑ เมษายน ๒๕๕๘**

----------------------------------------

การประชุมสภาปฏิรูปแห่งชาติ ครั้งที่ ๒๒/๒๕๕๘ วันพุธที่ ๑ เมษายน ๒๕๕๘ณ ตึกรัฐสภา เริ่มขึ้นเมื่อเวลา ๑๐.๐๐ นาฬิกา โดยมีนายเทียนฉาย กีระนันทน์ ประธานสภาปฏิรูปแห่งชาติเป็นประธานการประชุม เมื่อครบองค์ประชุมแล้วประธานสภาปฏิรูปแห่งชาติได้ดำเนินการประชุมตามระเบียบวาระดังนี้

**(๑) เรื่องที่ประธานจะแจ้งต่อที่ประชุม**

- รับทราบรายงานความคืบหน้าของคณะกรรมาธิการยกร่างรัฐธรรมนูญ ประธานสภาปฏิรูปแห่งชาติแจ้งต่อที่ประชุมว่าในวันนี้ยังไม่มีการรายงานความคืบหน้าของคณะกรรมาธิการยกร่างรัฐธรรมนูญ จากนั้นประธานสภาปฏิรูปแห่งชาติได้แจ้งต่อที่ประชุมว่าสภาปฏิรูปแห่งชาติจะจัดสัมมนาร่วมกันระหว่างสมาชิกสภาปฏิรูปแห่งชาติและคณะกรรมาธิการยกร่างรัฐธรรมนูญ ในวันจันทร์ที่ ๖ เมษายน ๒๕๕๘ เวลา ๐๘.๓๐ – ๑๘.๐๐นาฬิกา ณ ห้องประชุมราชนครินทร์ ชั้น ๔ อาคารนครินทรศรี สภาการพยาบาล กระทรวงสาธารณสุข ถนนติวานนท์ อำเภอเมือง จังหวัดนนทบุรีสำหรับรายละเอียดจะแจ้งให้ทราบอีกครั้งหนึ่ง

ที่ประชุมรับทราบ

**(๒) รับรองรายงานการประชุม(ไม่มี)**

**(๓) เรื่องที่คณะกรรมาธิการพิจารณาเสร็จแล้ว**

-รายงานการพิจารณาของคณะกรรมาธิการปฏิรูปการเกษตร อุตสาหกรรม พาณิชย์ การท่องเที่ยวและบริการ

นายเกริกไกร จีระแพทย์ ประธานกรรมาธิการ และกรรมาธิการได้ผลัดเปลี่ยนกันนำเสนอรายงานโดยได้กล่าวถึงภาพรวมของการปฏิรูปประเทศซึ่งสภาปฏิรูปที่ได้กำหนดวาระการปฏิรูป ๓๖ ประเด็น และวาระการพัฒนา ๗ วาระ ซึ่งในเรื่องกรอบแนวคิดวาระการปฏิรูป จำนวน ๓ วาระที่คณะกรรมาธิการได้ดำเนินการพิจารณาศึกษาเสร็จเรียบร้อยแล้วได้แก่

**เรื่อง วาระที่ ๑๒ : การผูกขาดและการแข่งขันที่เป็นธรรม** มีประเด็นการปฏิรูปแบ่งเป็น ๔ ประเด็นได้แก่

**๑. ผู้บังคับใช้กฎหมาย**

๑. ปรับโครงสร้างของสำนักงานคณะกรรมการแข่งขันทางการค้าให้เป็นองค์กรอิสระทั้งบุคลากร งบประมาณ และการดำเนินงานเพื่อให้สำนักงานมีความคล่องตัวในการดำเนินงานส่งผลให้การบังคับใช้กฎหมายมีประสิทธิภาพ ทั้งนี้ สำหรับรูปแบบขององค์กรอิสระนั้น อาจพิจารณารูปแบบของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หรือรูปแบบของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)

**- ๒ -**

๒. ปรับโครงสร้างคณะกรรมการการแข่งขันทางการค้าให้ประกอบด้วยผู้ทรงคุณวุฒิ ที่ปลอดจากการถูกครอบงำทางการเมืองและกลุ่มผลประโยชน์ทางธุรกิจ

๓. เพิ่มภารกิจด้านการส่งเสริมการแข่งขัน อาทิ การเสนอแนะนโยบายหรือมาตรการด้านการส่งเสริมการแข่งขัน ให้ข้อคิดเห็นต่อนโยบาย มาตรการ หรือกฎระเบียบต่าง ๆ ของภาครัฐที่ลด จำกัด หรือเป็นอุปสรรคต่อการแข่งขันในตลาด

๔. กำหนดหลักเกณฑ์การดำเนินงานและระเบียบปฏิบัติของสำนักงานฯ และคณะกรรมการฯ ที่ชัดเจน โปร่งใส และเปิดเผยต่อสาธารณชน อาทิ การเปิดเผยข้อมูลเรื่องร้องเรียนความคืบหน้าและผลการพิจารณาคดี และระเบียบด้านการสื่อสารระหว่างกรรมการและผู้ถูกร้องเรียน เพื่อจัดการปัญหาการมีผลประโยชน์ทับซ้อน

**๒. สาระของกฎหมาย**

๑. กำหนดให้คำนิยาม “ผู้ประกอบธุรกิจ” ให้รวมถึงธุรกิจในเครือด้วยเพื่อให้สามารถกำกับดูแลได้อย่างครอบคลุม

๒. กำหนดหลักเกณฑ์ ระเบียบ และแนวปฏิบัติในเรื่องต่าง ๆ (Guidelines) ให้ชัดเจนครบถ้วน มีสภาพบังคับตามกฎหมาย และมีบทลงโทษสำหรับผู้ฝ่าฝืน

**๓. ขอบเขตการบังคับใช้กฎหมาย**

๑. กำหนดให้รัฐวิสาหกิจที่ประกอบธุรกิจเป็นทางการค้าปกติแข่งขันกับเอกชนอยู่ภายใต้กฎหมายการแข่งขันทางการค้า

๒. ขยายขอบเขตการบังคับใช้กฎหมายให้ครอบคลุมนโยบายหรือมาตรการของรัฐที่ลดหรือจำกัดการแข่งขันและพฤติกรรมไม่เป็นธรรมที่ส่งผลต่อผู้บริโภค ตลอดจนให้มีอำนาจการบังคับใช้นอกอาณาจักรหรือสิทธิสภาพนอกอาณาเขต (Extraterritorial Jurisdiction) ได้

**๔. การสืบสวน การดำเนินคดีและบทลงโทษ**

๑. เพิ่มข้อกำหนดเกี่ยวกับมาตรการลดหย่อนผ่อนโทษ (Leniency Program) ให้ผู้กระทำความผิดที่ให้ความร่วมมือแจ้งข้อมูลและพยายามหลักฐานการตกลงร่วมกันที่เป็นประโยชน์ต่อการสืบสวนและสอบสวน

๒. ปรับปรุงให้มีโทษทางแพ่งและโทษทางปกครอง เพื่อระงับยับยั้งพฤติกรรม และเพื่อให้มีผลบังคับใช้ได้อย่างทันท่วงที

โดยสมาชิกได้อภิปรายเสนอความคิดเห็นในประเด็นต่าง ๆ อาทิ ไทยเป็นประเทศแรกๆ ที่มี พ.ร.บ.การแข่งขันทางการค้า แต่กลับไม่สามารถนำไปสู่การบังคับใช้ได้จริง ดังนั้นเห็นว่าควรจะต้องมีการปรับปรุงกฎหมาย เพื่อให้สอดคล้องกับสภาวการณ์ มีกรรมการที่เป็นอิสระ ปราศจากการแทรกแซงจากฝ่ายการเมือง และต้องทำหน้าที่ส่งเสริมการแข่งขัน ไม่ใช่ตรวจจับเพียงอย่างเดียว และเพิ่มนิยามที่เป็นข้อสงสัยในช่วงที่ผ่านมาให้ชัดเจน ต้องกำหนดแนวปฏิบัติ เพื่อทำให้ประเทศก้าวสู่ "Trading Nation" อย่างที่ตั้งเป้าหมายให้ได้ และหากแก้ไขกฎระเบียบเหล่านี้เชื่อว่าจะทำให้ธุรกิจการค้าบริการโตขึ้นกว่าร้อยละ ๕๐ ปัญหาการบังคับใช้กฎหมาย หรือที่เรียกว่าสามประสานอันตรายคือ การเมือง ธุรกิจผูกขาด และระบบราชการ ต้องยอมรับว่ากลุ่มการเมืองได้รับทุนสนับสนุนจากบริษัทขนาดใหญ่ ทำให้ที่ผ่านมาไม่สามารถบังคับใช้กฎหมายได้อย่างมีประสิทธิภาพเป็นผลให้ธุรกิจขนาดกลางและขนาดย่อม (SME) เสียหาย ดังนั้นการแก้ไขปัญหาต้องแก้ไข

**- ๓ -**

ทั้ง ๓ ส่วน คือ การเมือง ธุรกิจผูกขาด และระบบราชการ ความเหลื่อมล้ำเกิดขึ้นจากการขยายตัวของธุรกิจขนาดใหญ่ที่หลากหลาย มีการขายอาหารแย่งกับการค้าขายหาบเร่ แผงลอย ต่างประเทศไม่ได้ให้ทำธุรกิจควบรวมทั้งต้นน้ำ กลางน้ำ ปลายน้ำ ซึ่งต้องคิดกันอย่างจริงจัง ที่ผ่านมาทำให้ร้านโชห่วยได้รับผลกระทบมาก จึงควรจัดระเบียบห้างไม่ให้รุกเข้าไปในชุมชนและเรื่องทำให้คณะกรรมการตามกฎหมายเป็นอิสระไม่ขึ้นกับกระทรวงพาณิชย์จากรัฐธรรมนูญ ๒๕๔๐ พบว่าแม้แต่องค์กรอิสระยังมีการแทรกแซงได้ จึงต้องตั้งคำถามว่านอกจากจะแก้กฎหมายแล้วจะแก้ไขเรื่องการเมืองโดยเฉพาะปัญหากลุ่มธุรกิจผูกขาดขนาดใหญ่ที่สนับสนุนพรรคการเมืองอย่างไร และจากการที่ได้รับฟังความคิดเห็นประชาชนพบตัวอย่างว่า ร้านขายข้าวผัดในจังหวัดสมุทรสงครามต้องปิดตัวลงเพราะสู้ร้านสะดวกซื้อไม่ได้ เรื่องนี้ไม่ได้กระทบแค่เจ้าของร้านค้า ข้าวผัด อาหารตามสั่ง แต่ยังกระทบความมั่นคงทางอาหาร เพราะกระบวนการผลิตของร้านสะดวกซื้อมีเจ้าเดียวผลิต แต่ร้านค้าทั่วไปมีการผลิตมาจากที่หลากหลาย เช่นขายอาหารก็ต้องไปซื้อไข่ ซื้อผัก จากร้านต่างๆ มาประกอบกันขึ้น นี่คือสิ่งที่จะเป็นปัญหาจากการผูกขาดเรื่ององค์ประกอบของคณะกรรมการการแข่งขันทางการค้าที่มีสัดส่วนจากภาคธุรกิจมากเกินไปอาจทำให้ผู้บริโภคไมได้รับการคุ้มครองเท่าที่ควรจึงควรปรับปรุงโดยให้คณะกรรมการประกอบด้วยผู้เชี่ยวชาญแทนและไม่ควรมีตัวแทนจากภาคธุรกิจในคณะกรรมการการแข่งขันทางการค้าเพื่อป้องกันปัญหาเรื่องผลประโยชน์ทับซ้อน

**วาระที่ ๑๔ : ปฏิรูปภาคเกษตร**

ประเด็นการปฏิรูป แบ่งออกเป็น ๔ ประเด็นหลัก ดังนี้

1. **การปฏิรูปเกษตรกร รวมถึง**

* การช่วยเหลือด้านรายได้และทักษะแก่เกษตรกรที่ยากจนและ/หรือที่ย้ายออกจาก

ภาคเกษตร เป็นการสนับสนุนทางด้านรายได้ในรูปแบบต่าง ๆ เพื่อให้เกษตรกรที่มุ่งมั่นจะดำเนินอาชีพทางการเกษตรสามารถยังชีพอยู่ได้อย่างมีศักดิ์ศรี และสนับสนุนการพัฒนาทักษะต่าง ๆ ที่ต้องการใช้ในการดำรงอาชีพเกษตรกรเพื่อให้เกษตรกรมีสมรรถนะที่ดี สามารถแข่งขันได้ทั้งในระดับภายในและภายนอกประเทศได้และสนับสนุนการพัฒนาทักษะใหม่ ๆ ที่เกษตรมีความต้องการใช้เพื่อเข้าไปดำเนินกิจกรรมทางเศรษฐกิจในภาคเศรษฐกิจอื่น ๆ ได้ อันจะเป็นการส่งเสริมการปรับโครงสร้างทางการผลิตของประเทศในภาพรวมด้วย

* การพัฒนาเกษตรกรให้มีความรู้และทักษะในการใช้เทคโนโลยี การบริหารการ

ประกอบการและการเงิน เป็นการสนับสนุนการพัฒนาเพิ่มพูนความรู้และทักษะพื้นฐานต่าง ๆ ที่เกษตรกรมีความจำเป็นและความต้องการใช้ในการประกอบการเกษตรกรรมแบบใหม่ ๆ ที่มีการเปลี่ยนแปลงอยู่เสมอและมีการแข่งขันสูง ทั้งทักษะในการบริหารการประกอบการและการเงินสมัยใหม่ที่จะเอื้อให้เกษตรกรควบคุมต้นทุนการผลิต และการขายสินค้าได้อย่างมีประสิทธิภาพ และทักษะในการใช้เทคโนโลยีใหม่ ๆ เพื่อให้สามารถยกระดับการผลิตและพัฒนาสินค้าและกระบวนการผลิตใหม่ ๆ ได้

* การส่งเสริมให้เกษตรกรเข้าถึงและสามารถวิเคราะห์ข้อมูลเกี่ยวกับตลาดสินค้า เป็น

การส่งเสริมและพัฒนาทักษะเฉพาะในการหาข้อมูลสินค้า ราคา และตลาดสินค้าจากแหล่งข้อมูลต่าง ๆ ทั้งในระดับภายในและภายนอกประเทศซึ่งมีพลวัตรของการเปลี่ยนแปลงสูง และสามารถวิเคราะห์ตีความข้อมูลแล้วนำมาใช้ในการปรับปรุงการประกอบการได้อย่างเหมาะสม

**- ๔ -**

1. **การปฏิรูประบบ รวมถึง**

* ระบบโครงสร้างพื้นฐาน ปัจจัยอำนวยความสะดวก ควรจะพิจารณาศึกษาการสร้าง

คลองส่งน้ำทั้งบนดิน ใต้ดิน และลอยฟ้า เพื่อใช้เป็นซุปเปอร์ไฮเวย์นำน้ำจากแม่น้ำสายหลักเข้ามาสู่พื้นที่เกษตร เช่น แม่น้ำโขง ชี มูล หรือแม่น้ำบางปะกง รวมทั้งแม่น้ำอีกหลายสายที่ไหลลงทะเล

* ระบบความปลอดภัย/มาตรฐานสินค้า การมีระบบตรวจสอบและกำหนดมาตรฐาน

สินค้าเกษตร โดยระยะเร่งด่วนควรกำหนดสินค้าเกษตรซึ่งเป็นอาหารจะต้องมีมาตรฐานบังคับ ทั้งนี้ รวมถึงการกำหนดหน่วยงานเจ้าภาพที่จะมาดูแล และการออกใบรับรองมาตรฐาน ทบทวนและปฏิรูปหน่วยงานและกฎหมายที่เกี่ยวข้องกับมาตรฐาน

* การวิจัยพัฒนาและนวัตกรรมทางด้านเกษตรกรรม หน่วยงานที่เกี่ยวข้องกับงานวิจัย

ด้านวิทยาศาสตร์และเทคโนโลยีจะต้องร่วมมือกับภาคเอกชนในการพัฒนาผลิตภัณฑ์ทางเกษตรไปสู่อุตสาหกรรมแปรรูปในเชิงพาณิชย์ ไม่ใช่เป็นอยู่อย่างปัจจุบัน ซึ่งเป็นงานวิจัยที่ใช้ประโยชน์ไม่ได้เชิงพาณิชย์

* ระบบเครือข่าย ห่วงโซ่มูลค่าและคลัสเตอร์ในระดับกลุ่มสินค้าเกษตรและระดับ

ชุมชน กระทรวงพาณิชย์จะต้องเชื่อมโยงกับกลุ่มอุตสาหกรรมและองค์กรเอกชนที่อยู่ในคลัสเตอร์นั้น ๆ ในลักษณะของ Value Chain และเป็นส่วนหนึ่งของโซ่อุปทานการผลิตของภาคอุตสาหกรรม รวมทั้งให้มีการส่งเสริมการตลาดแบบเฉพาะเจาะจงที่กลุ่มเป้าหมาย (Niche Market) มีศูนย์ส่งเสริมการส่งออกสินค้าเกษตรในและต่างประเทศ การจับคู่ธุรกิจ ศูนย์แสดงสินค้าถาวรทั้งในประเทศและต่างประเทศ ซึ่งต้องร่วมมือระหว่างเอกชน กระทรวงพาณิชย์ กระทรวงเกษตรและสหกรณ์ องค์กรการเกษตรต่าง ๆ

* ระบบข้อมูล DigitalAgriculture Economy เป็นการนำข้อมูล (Information)

การสื่อสาร (Communication) และโทรคมนาคม (Telecommunication) เข้ามาใช้ร่วมกันเพื่อให้ประเทศ เดินทางไปในจังหวะก้าวเดียวกัน เมื่อนำมาใช้ในภาคเกษตรกรรมก็จะทำให้สามารถคาดการณ์ผลผลิตได้แม่นยำมากขึ้น

* ตลาดสินค้าเกษตรล่วงหน้า การมุ่งส่งเสริมตลาดสินค้าเกษตรล่วงหน้าของอาเซียน

ปัจจุบับประเทศไทยมีตลาดสินค้าเกษตรล่วงหน้าแห่งประเทศไทย หรือ เอเฟท (AFET) เป็นตลาดการขายสินค้าคอมมอดิตี้ ควรจะมีการปฏิรูปให้เป็นตลาดชี้นำด้านราคา แต่ตลาดคอมมอดิตี้ผู้ที่เข้ามาซื้อ-ขาย คือ เอกชน หน่วยราชการเป็นผู้กำกับและต้องให้เป็นตลาดที่ซื้อขายจริงไม่ใช่ตลาดเก็งกำไร เพื่อที่จะได้ชี้นำราคาตลาดได้และเป็นราคารับซื้อผลผลิตจากเกษตรกร นอกจากนี้ควรจะมีการส่งเสริมโดยเฉพาะด้านมาตรการ การคลังเพื่อให้มีการเข้าไปเทรดซื้อขายและเป็นตลาดกลางด้านเกษตรของโลก

1. **การปฏิรูปการบริหารจัดการและกลไก รวมถึง**

* กลไกทางกฎหมาย กฎระเบียบ และสถาบันอื่น ๆ ที่เป็นการตอบสนองต่อความ

ต้องการ (Demand based) เฉพาะด้านของเกษตรกร อันมีความจำเป็นต่อการสนับสนุนการพัฒนาและการบริหารจัดการประกอบการของเกษตรกร เพราะกลไกเหล่านี้จะทำให้เกิดสถานภาพทางกฎหมายและ/หรือหน้าที่ของหน่วยงานทางการและสถาบันต่าง ๆ ที่จะสนับสนุนได้อย่างจริงจังและยั่งยืน

* กำหนดแผนยุทธศาสตร์/เป้าหมายระยะยาวสำหรับสินค้าเกษตรรายสาขา จะต้อง

กำหนดเป็นยุทธศาสตร์เป็นวาระแห่งชาติ เป็นรายสินค้าเกษตรหลัก เช่น ข้าว ยาง อ้อย ปาล์มน้ำมัน มันสำปะหลัง กลุ่มสินค้าเกษตรและปศุสัตว์ ประมงเพื่อความมั่นคงอาหาร โดยแต่ละยุทธศาสตร์จะต้องนำ

**-๕ -**

มาตรการต่าง ๆ ทั้งด้านการตลาด เทคโนโลยี การผลิต ด้านการเงินและการคลัง เข้ามาผสมผสานเพื่อให้เกิดการแปรรูปสินค้าเกษตรไปสู่อุตสาหกรรม โดยจะต้องเชื่อมโยงเป็นคลัสเตอร์หรือ Value Chain กับกลุ่มอุตสาหกรรมต่าง ๆ ให้ได้อย่างเป็นรูปธรรม

* ยุทธศาสตร์/นโยบายพลังงานทางเลือกที่ชัดเจนและต่อเนื่อง โดยการกำหนดเป็น

สินค้าเกษตรแต่ละกลุ่ม เช่น อ้อย ปาล์ม มันสำปะหลัง ฯลฯ นี้มีมาหลายรัฐบาลแต่ขาดความชัดเจน ขาดความต่อเนื่อง มีความรวนเรในกระบวนการขับเคลื่อน เช่น สัดส่วนของไบโอดีเซล ควรสูงกว่า B๕ แต่ก็ไปติดกับความมั่นคงด้านอาหาร หรือการพัฒนาอ้อย มันสำปะหลังไปสู่อุตสาหกรรมเอทานอลก็ขาดความชัดเจน รวมถึงต้องมีการแบ่งพื้นที่การเพาะปลูกระหว่างพืชเพื่ออาหารกับพืชพลังงาน

* การเพิ่มประสิทธิภาพการผลิต ผลิตภาพ และโซนนิ่งพื้นที่ จะต้องมีการปรับโครงสร้าง

การผลิตสำหรับพืชเกษตรแต่ละชนิด เช่น ข้าว ยางพารา อ้อย มันสำปะหลัง ข้าวโพดเพื่ออาหารสัตว์ ฟาร์มเลี้ยงสัตว์ ฯลฯ ให้เหมาะสมแต่ละพื้นที่ซึ่งให้ผลผลิตต่อไร่มีประสิทธิภาพสูงสุด ซึ่งเกี่ยวข้องกับพันธุ์พืช ซึ่งเหมาะสมกับพื้นที่ ความต้องการของตลาด ทักษะและความชำนาญของเกษตรกร ระบบชลประทาน ฯลฯ พืชบางชนิด เช่น ข้าว ยางพารา อาจต้องลดพื้นที่การปลูกเพื่อให้ปริมาณผลผลิตสมดุลกับความต้องการของตลาดทั้งในและต่างประเทศ

* การส่งเสริมและพัฒนาการบริหารจัดการของกลุ่มและเครือข่ายเกษตรกร ซึ่งเป็น

แหล่งที่มาและพลังต่อรอง เป้าหมายหลักในการสนับสนุนด้านต่าง ๆ ของหน่วยราชการและสถาบันการศึกษาและเป็นศูนย์รวมของการช่วยเหลือถ่ายทอดความรู้ ทักษะและกระบวนการผลิตใหม่ ๆ และนวัตกรรมสินค้าและการบริหารใหม่ ๆ ของเกษตรกร เพื่อให้สามารถรวมกลุ่มกันได้เพิ่มขึ้นเรื่อย ๆ และมีการบริหารจัดการได้อย่างยั่งยืน ทั้งนี้ สามารถทำได้หลากหลายรูปแบบตามความต้องการและความยืดหยุ่นในการปรับตัวของเกษตรกร ทั้งการกำหนดให้มี ร่าง พ.ร.บ.สมาพันธ์สหกรณ์เพื่อการเกษตรและวิสาหกิจชุมชน พ.ศ. ....

* การส่งเสริมและพัฒนาสหกรณ์ อันเป็นรูปแบบการรวมกลุ่มที่มีรากฐานมานานและ

เกษตรกรสามารถสร้างจิตสำนึกในความเป็นเจ้าของได้ ให้มีการรวมกลุ่มกันได้มากขึ้นเรื่อย ๆ และมีการบริหารจัดการทั้งด้านเงินลงทุน การร่วมกันซื้อวัตถุดิบและเครื่องจักร ผลิต จัดจำหน่าย ถ่ายทอดเทคโนโลยี/ทักษะ การผลิต/กระบวนการผลิตและการผลิตสินค้าและบริการใหม่ ๆ ได้อย่างยั่งยืน

* การส่งเสริมและพัฒนาวิสาหกิจชุมชนและกลุ่มเกษตรกรต่าง ๆ ในระดับชุมชน

อันเป็นรูปแบบการรวมกลุ่มที่มีความยืดหยุ่นมากกว่าสหกรณ์ทางด้านความเป็นเจ้าของ โดยเกษตรกรยังสามารถเลือกที่จะเป็นเจ้าของและบริหารจัดการด้านเงินลงทุน วัตถุดิบและเครื่องจักร ผลิต จัดจำหน่ายโดยตนเองและ/หรือร่วมหุ้นกันได้ ทำให้มีแรงจูงใจในการประกอบการที่อิสระมากขึ้น หากว่าพวกเขาสามารถถ่ายทอดเทคโนโลยี/ทักษะการผลิต/กระบวนการผลิตและการผลิตสินค้าและบริการใหม่ ๆ ระหว่างกันได้ และสามารถพัฒนาให้สามารถรวมกลุ่มกันได้เพิ่มขึ้นเรื่อย ๆ และมีการบริหารจัดการได้อย่างยั่งยืน หากนโยบายและการดำเนินการของหน่วยงานรัฐมุ่งสนับสนุนและให้ความช่วยเหลือในรูปวิสาหกิจชุมชน (จดทะเบียนเป็นนิติบุคคลตามกฎหมาย) และกลุ่มเกษตรกรทั่วไป เป็นหลัก

* การบูรณาการหน่วยงานบริหารจัดการที่เกี่ยวข้องกับการเกษตร กระทรวงเกษตร

และกระทรวงอื่น ๆ เช่น สำนักงานอาหารและยา กระทรวงสาธารณสุข ด้านการตลาด กระทรวงพาณิชย์และอีกหลายหน่วยงาน เช่น สวทช. สกว. สวก. สวทน. กยน. วช. และอื่น ๆ อีกมากจะต้องมีการปฏิรูปในการจัดทำแผนปฏิรูปและยุทธศาสตร์การบูรณาการและพัฒนาการเกษตรแห่งชาติ

**-๖-**

1. **กองทุนและการบริหารความเสี่ยงของเกษตรกร**

* สวัสดิการเกษตรกรแห่งชาติ การสนับสนุนร่าง พ.ร.บ. รายได้และสวัสดิการ

เกษตรกรแห่งชาติ พ.ศ. .... เพื่อให้มีการประกันรายได้และสวัสดิการพื้นฐานต่าง ๆ ในการช่วยเหลือเกษตรกร ให้พ้นจากความเหลื่อมล้ำ มีคุณภาพชีวิตที่ดี

* กองทุนประกันพืชผลทางการเกษตร เป็นแนวคิดการลดความเสี่ยงของเกษตรกร

จากความแปรปรวนไม่แน่นอนของธรรมชาติ หากได้รับความเสียหายจะได้รับความคุ้มครองจากบริษัทประกันภัยที่เข้าร่วมโครงการซึ่งรัฐบาลจะต้องมีส่วนในการช่วยค่าเบี้ยประกันซึ่งจะช่วยลดความเสี่ยงของเกษตรกร ซึ่งที่ผ่านมาขาดความจริงจังในการผลักดัน เกษตรกรขาดความเข้าใจ โดยกรมส่งเสริมการเกษตรกับคณะกรรมการกำกับและส่งเสริมธุรกิจประกันภัยควรเร่งดำเนินการเพื่อให้ทางรัฐบาลออกเป็นมติ ครม. ดำเนินการต่อไป แต่อาจจะต้องมาศึกษาในรายละเอียดทั้งด้านการคุ้มครองและเบี้ยประกันภัย

* กองทุนพัฒนาและปรับโครงสร้างทางการเกษตร มีวัตถุประสงค์เพื่อพัฒนาและปรับ

โครงสร้างการผลิตภาคเกษตร ปฏิรูปผลิตผลทางการเกษตร เพิ่มประสิทธิภาพการผลิต พัฒนาคุณภาพตลอดจนการแปรรูป การสร้างมูลค่าเพิ่มของสินค้าเกษตรและอาหาร ตลอดห่วงโซ่อุปทาน และช่วยเหลือให้เกษตรกรปรับเปลี่ยนการผลิตจากสินค้าที่ไม่มีศักยภาพสู่สินค้าที่มีศักยภาพ

โดยมีสมาชิกได้อภิปรายเสนอความคิดเห็นในประเด็นต่าง ๆ อาทิการทำงานภาคการพัฒนาเกษตรควรมีการกำหนดเป็นประเด็นหนึ่งในยุทธศาสตร์ชาติ ปัญหาเกี่ยวกับการทำประมงทั้งในเรื่องการทำประมงที่ผิดกฎหมาย การมีเรือประมงที่มากเกินไป รวมทั้งปัญหาแรงงานประมง และปัญหาการค้ามนุษย์ ควรมีการจัดการแก้ไขปัญหา รวมทั้งควรปรับปรุงส่วนราชการที่เกี่ยวข้องกับการประมง อย่างเป็นระบบ และควรมีการสร้างกลไกการตลาด และพัฒนาระบบข้อมูลข่าวสาร ให้มีประสิทธิภาพมากขึ้น รวมทั้งประเด็นการกีดกันทางการค้า โดยอ้างเรื่องปัญหาผลกระทบจากเครื่องมือในการทำการประมงกับการอนุรักษ์เต่าทะเล ขอให้คณะกรรมาธิการพิจารณาในเรื่องดังกล่าวด้วย ควรมีการส่งเสริการเพาะเลี้ยงชายฝั่งเพื่อปล่อยสู่ทะเลโดยมีการจัดตั้งองค์กรที่เข้ามาดูแลเรื่องนี้เป็นการเฉพาะ ควรให้ความสำคัญกับการพัฒนาเกษตรกรรุ่นใหม่โดยเฉพาะการใช้ความรู้ในระดับกลางและระดับสูงรวมทั้งเทคโนโลยีต่าง ๆ ด้วย ในเรื่องการปฏิรูประบบการสร้างมูลค่าเพิ่มให้กับผลผลิตทางการเกษตรจะต้องมีการคิดเกี่ยวกับเชื่อมโยงระหว่างเรื่องการเกษตรและเรื่องวิทยาศาสตร์ ควรส่งเสริมระบบสหกรณ์ออมทรัพย์ ส่งเสริมให้มีนักวิจัยเพื่อการเกษตร และควรพัฒนาเรื่องการขนส่งผลผลิตทางการเกษตรทั้ง ๓ มิติ คือ ทางบก ทางน้ำ และทางอากาศ โดยเฉพาะการพัฒนาการขนส่งทางรถไฟ และการพัฒนาการขนส่งทางเรือ และควรมีการการพัฒนากฎหมายเกี่ยวกับการจัดโซนนิ่งทางการเกษตรให้เหมาะสมในแต่ละพื้นที่ ปัญหาเรื่องช่องทางในการขายยางพาราของเกษตรกรซึ่งอยู่ห่างไกลทำให้ในบางครั้งไม่คุ้มทุน การขาดความชัดเจนในการวางเป้าหมายของยุทธศาสตร์ อาทิ เรื่องการเกษตรเพื่อการพลังงาน ซึ่งจะเป็นกลไกสำคัญที่จะยกระดับปริมาณพลังงานของชาติให้เพิ่มมากขึ้น จึงควรปรับปรุงกลไกดำเนินการให้มีความชัดเจน ในเรื่องการปฏิรูปการเกษตรให้เหมาะสมกับการบริโภคจะต้องมีการสร้างแรงจูงใจให้เกษตรกรปรับเปลี่ยนการเพาะปลูกโดยจัดตั้งกองทุนเพื่อดำเนินการควรมีศึกษาเกี่ยวกับการจัดสรรพื้นที่ระหว่างพืชอาหารกับพืชพลังงานให้มีความเหมาะสม รวมทั้งเรื่องความขัดแย้งระหว่างการเกษตรเพื่อการพาณิชย์กับการเกษตรเพื่อคุณภาพชีวิตจะดำเนินการอย่างไร ควรสร้างวงจรความร่วมมือตั้งแต่ต้นน้ำ กลางน้ำ และปลายน้ำ เชื่อมโยงกันทั้งภาครัฐและเอกชน เร่งรัดการสร้างเกษตรสมุนไพร เนื่องจากเป็นภูมิปัญญาไทยซึ่ง

**- ๗ -**

กลไกหนึ่งที่จะช่วยให้การเกษตรเดินหน้าต่อไปได้การปฏิรูปการเกษตรควรเน้นไปที่การผลิตมากกว่าเน้นด้านการตลาดประเทศไทยโดยเน้นไปที่การลดต้นทุนการผลิต และควรมีการแปรรูปผลผลิตการเกษตรเป็นผลิตภัณฑ์เพื่อเพิ่มมูลค่าจึงจะแข่งขันได้ ควรมีการส่งเสริมให้เกษตรกรรวมตัวกันเป็นวิสาหกิจชุมชน และร่วมกันตัดสินใจว่าจะปลูกพืชชนิดใดเพื่อแปรรูปเป็นผลิตภัณฑ์ทางการเกษตรน่าจะเหมาะสมกว่าการที่ให้กรมวิชาการการเกษตรกำหนดว่าพื้นที่ใดควรปลูกพืชใดและเห็นด้วยที่จะมีการออกกฎหมายรายได้และสวัสดิการของเกษตรควรมีการจัดสรรภาษีเพื่อสนับสนุนภาคการเกษตรเพื่อลดต้นทุนในการผลิตซึ่งเป็นการส่งเสริมเกษตรที่มีความขยันในการทำเกษตรกรรมให้เดินหน้าไปได้

ก่อนปิดการประชุมประธานสภาปฏิรูปแห่งชาติได้แจ้งขอเปลี่ยนแปลงกำหนดการจัดสัมมนาร่วมกันระหว่างสมาชิกสภาปฏิรูปแห่งชาติและคณะกรรมาธิการยกร่างรัฐธรรมนูญ ในวันจันทร์ที่ ๖ เมษายน ๒๕๕๘ เปลี่ยนเป็นวันพุธที่ ๙ เมษายน ๒๕๕๘ เวลา ๐๘.๓๐ – ๑๘.๐๐นาฬิกา ณ ห้องประชุมราชนครินทร์ ชั้น ๔ อาคารนครินทรศรี สภาการพยาบาล กระทรวงสาธารณสุข ถนนติวานนท์ อำเภอเมือง จังหวัดนนทบุรีสำหรับรายละเอียดจะแจ้งให้ทราบอีกครั้งหนึ่ง

และเนื่องจากวันที่ ๗ เมษายน ๒๕๕๘ จะมีการประชุมแม่น้ำ ๕ สาย จึงขอเริ่มการประชุมสภาปฏิรูปแห่งชาติในเวลา ๐๙.๐๐ – ๑๔.๐๐ นาฬิกา

ปิดประชุมเวลา ๑๘.๒๘ นาฬิกา

-----------------------------------